Johane 8 | Beibele Inthaneteng | Phetolelo ya Lefase le Lefsa
* Dingwalwa tše tharo tše bohlokwa di taboga ditemana 53 go ya go kgaolo 8, temana 11, yeo e balegago (ka ditsela tše di sa swanego mangwalong a fapafapanego a Segerika le diphetolelong tše di sa swanego) ka tsela ye:
53 Ka gona yo mongwe le yo mongwe a ya ga gabo.
8 EUPŠA JESU A YA THABENG YA MEHLWARE.
2 Lega go le bjalo, ka mahube o ile a buša a iponagatša tempeleng, batho ka moka ba tla go yena gomme a dula fase a ba ruta.
3 Bjale bamangwalo le Bafarisei ba tliša mosadi yo a swerwego a hlotlola, gomme ka morago ga go mo emiša gare ga bona,
4 ba re go yena: “Morutiši, mosadi yo o swerwe a hlotlola.
5 Molaong Moshe o re laetše go kgatla basadi ba mohuta wo ka maswika. Ge e le gabotse, wena o re’ng?”
6 Go ba gona, ba be ba bolela se gore ba mo leke, e le gore ba be le se ba ka mo latofatšago ka sona. Eupša Jesu a inama a ngwala fase ka monwana wa gagwe.
7 Ge ba phegelela go mmotšiša, a inamologa gomme a re go bona: “Anke yo a se nago sebe go lena e be yena wa pele a mo fošago ka leswika.”
8 A re go inama gape a tšwela pele a ngwala fase.
9 Eupša bao ba ilego ba kwa se, ba tšwa ka o tee ka o tee, go thoma ka banna ba bagolo gomme a šala a nnoši le mosadi yo a bego a le gare ga bona.
10 Eitše ge Jesu a inamologa, a re go yena: “Wena mosadi, ba kae? Na ga go le o tee yo a go bonego molato?”
11 Yena a re: “Ga go le o tee, morena.” Jesu a re: “Le nna ga ke go bone molato. Sepela, go tloga bjale go ya pele o se hlwe o itlwaetša go dira sebe.”
12 Ka gona Jesu a buša a bolela le bona, a re: “Ke nna seetša+ sa lefase. Yo a ntatelago a ka se sepele leswiswing+ le gatee, eupša o tla ba le seetša sa bophelo.”
13 Ke moka Bafarisei ba re go yena: “O itlhatsela ka noši; bohlatse bja gago ga se bja therešo.”
14 Jesu ge a araba a re go bona: “Gaešita le ge ke itlhatsela, bohlatse bja ka ke bja therešo,+ gobane ke tseba mo ke tšwago le mo ke yago.+ Eupša lena ga le tsebe mo ke tšwago le mo ke yago.
15 Le ahlola go ya ka nama;+ nna ga ke ahlole motho le gatee.+
16 Lega go le bjalo, ge e ba ke ahlola, kahlolo ya ka ke ya go rereša, gobane ga ke noši eupša Tate yo a nthomilego o na le nna.+
17 Le gona Molaong wa lena go ngwadilwe gwa thwe: ‘Bohlatse bja batho ba babedi ke bja therešo.’+
18 Ke nna yo a itlhatselago le Tate yo a nthomilego o a ntlhatsela.”+
19 Ka gona ba tšwela pele ba re go yena: “Tatago o kae?” Jesu a araba a re: “Ga le ntsebe le Tate ga le mo tsebe.+ Ge nkabe le be le ntseba, le Tate le be le tla mo tseba.”+
20 Mantšu ao o a boletše a le bobolokelong bja tšhelete+ ge a be a ruta tempeleng. Eupša ga go le o tee yo a ilego a mo swara+ gobane nako+ ya gagwe e be e sešo ya fihla.
21 Bjale a buša a re go bona: “Ke a tloga gomme le tla nnyaka,+ eupša le tla hwela sebeng sa lena.+ Moo ke yago le ka se kgone go tla.”
22 Ka gona Bajuda ba re: “Na o tla ipolaya? Gobane o re: ‘Moo ke yago le ka se kgone go tla.’”+
23 Ke moka a re go bona: “Le tšwa mo tlase; nna ke tšwa godimo.+ Le tšwa lefaseng le;+ nna ga ke tšwe mo lefaseng.+
24 Ka gona ke itše go lena, le tla hwela dibeng tša lena.+ Gobane ge e ba le sa dumele gore ke nna yena yoo, le tla hwela dibeng tša lena.”+
25 Ka gona ba re go yena: “O mang?” Jesu a re go bona: “Ke sa bolelela’ng le lena?
26 Ke na le dilo tše dintši tšeo nka di bolelago mabapi le lena le go le ahlola. Go bolela therešo, yo a nthomilego ke wa therešo gomme dilo tšeo ke di kwelego go yena ke di botša lefase.”+
27 Ga se ba ka ba kwešiša gore o be a ba botša ka Tate.
28 Ka gona Jesu a re: “Ge le šetše le fegile+ Morwa wa motho,+ ke gona le tlago go tseba gore ke nna yena yoo+ le gore ga ke dire selo ka la ka;+ eupša ke bolela dilo tše go etša ge Tate a nthutile.+
29 Le gona yo a nthomilego o na le nna; ga se a ntlogela ke nnoši, gobane ka mehla ke dira dilo tše di mo kgahlago.”+
30 Ge a dutše a bolela dilo tše, ba bantši ba dumela go yena.+
31 Ka gona Jesu a tšwela pele a re go Bajuda bao ba mo dumetšego: “Ge e ba le dula lentšung la ka,+ gona le barutiwa ba ka e le ka kgonthe,
32 le tla tseba therešo+ gomme therešo e tla le lokolla.”+
33 Ba mo fetola ba re: “Re bana ba Aborahama+ gomme ga se ra ka ra ba bahlanka ba motho.+ Go tla bjang gore o re: ‘Le tla lokologa’?”
34 Jesu a ba araba a re: “Ruriruri ke re go lena: Mang le mang yo a dirago sebe ke mohlanka wa sebe.+
35 Go feta moo, mohlanka ga a dule ntlong ya mong wa gagwe ka mo go sa felego; ke morwa yo a dulago ka mo go sa felego.+
36 Ka gona ge e ba Morwa a le lokolla, gona le tla lokologa e le ka kgonthe.+
37 Ke a tseba gore le bana ba Aborahama; eupša le nyaka go mpolaya,+ gobane ga le dumelele lentšu la ka le dira gore le gatele pele.+
38 Ke bolela+ dilo tšeo ke di bonego ge ke be ke sa na le Tate;+ ge e le lena le dira dilo tšeo le di kwelego go tatago lena.”
39 Ge ba araba ba re go yena: “Tatago rena ke Aborahama.”+ Jesu a re go bona: “Ge e ba le le bana ba Aborahama,+ gona dirang mediro ya Aborahama.
40 Eupša bjale le nyaka go mpolaya, nna motho yo ke le boditšego therešo ye ke e kwelego go Modimo.+ Aborahama ga se a ka a dira se.+
41 Le dira mediro ya tatago lena.” Ba re go yena: “Ga se ra belegwa ka bootswa; re na le Tate o tee,+ e lego Modimo.”
42 Jesu a re go bona: “Ge nkabe Modimo e be e le Tatago lena, le be le tla nthata+ gobane ke tlile mo ke etšwa go Modimo.+ Le gona ga se ka tla ka la ka, eupša Yena yoo o nthomile.+
43 Ke ka baka la’ng le sa tsebe seo ke se bolelago? Ke ka gobane ga le kgone go theetša lentšu la ka.+
44 Le tšwa go tatago lena Diabolo+ gomme le rata go dira dikganyogo tša tatago lena.+ Yena yoo e bile mmolai wa batho go tloga mathomong,+ ga se a ka a ema a tiile therešong, gobane therešo ga e gona go yena. Ge a bolela maaka o bolela seo yena a lego sona gobane ke moaketši le tatago maaka.+
45 Gobane nna ka lehlakoreng le lengwe, ke bolela therešo, fela ga le ntumele.+
46 Ke mang mo go lena yo a ka mpeago molato wa sebe?+ Ge e ba ke bolela therešo, ke ka baka la’ng le sa ntumele?
47 Yo a tšwago go Modimo, o theetša mantšu a Modimo.+ Ke ka baka leo le sa theetšego, gobane ga le tšwe go Modimo.”+
48 Bajuda ge ba araba ba re go yena: “Na ga re rereše ge re re: O Mosamaria+ e bile o na le motemona?”+
49 Jesu a araba a re: “Ga ke na motemona, eupša ke godiša Tate+ gomme lena le a nkgoboša.
50 Eupša ga ke inyakele letago;+ go na le yo a le nyakago le yo a ahlolago.+
51 Ruriruri ke re go lena: Ge e ba motho a boloka lentšu la ka, a ka se ke a bona lehu le gatee.”+
52 Bajuda ba re go yena: “Bjale gona re a tseba gore o na le motemona.+ Aborahama o hwile+ le baporofeta ba hwile;+ eupša wena o re: ‘Ge e ba motho a boloka lentšu la ka, a ka se ke a hwa+ le gatee.’
53 Na o feta+ tatago rena Aborahama yo a hwilego? Baporofeta le bona ba hwile.+ Wena o ipolela gore o mang?”
54 Jesu a araba a re: “Ge e ba ke itagafatša, letago la ka ga se selo. Ke Tate yo a ntagafatšago,+ yena yo le rego ke Modimo wa lena;
55 lega go le bjalo, ga le ešo la mo tseba.+ Eupša nna ke a mo tseba.+ Le gona ge nkabe ke itše ga ke mo tsebe, nkabe ke swana le lena ke le moaketši. Eupša ke a mo tseba gomme ke boloka lentšu la gagwe.+
56 Aborahama tatago lena o ile a thabišwa kudu ke kholofelo ya go bona mehla ya ka,+ o ile a e bona a thaba.”+
57 Ka gona Bajuda ba re go yena: “Ga o ešo wa ba le nywaga e masomehlano, eupša na o re o bone Aborahama?”
58 Jesu a re go bona: “Ruriruri ke re go lena, pele ga ge Aborahama a eba gona, ke be ke šetše ke le gona.”+
59 Ka gona ba topa maswika gore ba mo foše ka ona;+ eupša Jesu a khuta gomme a tšwa tempeleng.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D43%26Chapter%3D8%26wtlocale%3DSE%26srcid=share⊂ject=Bala Beibele Inthaneteng